Joan Jett

Joan Jett (født Joan Marie Larkin; 1958) er en amerikansk sanger, gitarist og låtskriver som startet sin profesjonelle musikerkarriere i 1975. 

Jett er kjent for sin coverversjon av «I Love Rock N' Roll» (1981). Singlen lå på førsteplass på den amerikanske Billboard Hot 100 singellisten fra 20. mars til 1. mai 1982. Andre hits er «Crimson and Clover», «Do You Want to Touch Me», «Light of Day», «Love is All Around», «Bad Reputation», «I Hate Myself for Loving You», og «Little Liar».

På Onlinegitar.no sin kåring i 2011 av de beste kvinnelige gitaristene kom hun på en andreplass.

 Biografi 
Joan Jett ble født Joan Marie Larkin på Lankenau Hospital i Wynnewood, en forstad til Philadelphia i Pennsylvania, 22. september 1958. Foreldrene var James og Dorothy Larkin. Hun var den eldste av tre barn. Familien flyttet til Rockville, Maryland i 1967, og Joan begynte på skolen Randolph Junior High og senere Wheaton High School der hun droppet ut av skolen som 15-åring for å drive med musikk på heltid. Joan fikk sin første gitar da hun var 13 år. Hun tok noen gitarleksjoner, men hun sluttet fort fordi gitarlæreren bare ville lære henne folk music. Hun og familien flyttet senere til West Covina i Los Angeles County, noe som hjalp Joan med å utvikle sine musikalske interesser. Kort etter at familien hadde flyttet, skilte foreldrene sine seg og hun skiftet navn til Joan Jett, fordi hun syntes det lød mer som et navn på en rockestjerne enn hennes døpenavn. Hun innrømte i de senere år at Jett ikke var hennes mors døpenavn, selv om det var det hun fortalte folk. Hun bor nå i Long Beach, New York, der hun har bodd siden 1970-tallet.

 The Runaways 
Joan Jett var med på å starte rockebandet The Runaways sammen med trommeslager Sandy West på 70-tallet. Bandet, som besto av Sandy West, Micki Steele (som senere forlot bandet), Jackie Fox, Lita Ford og Cherie Currie, ga ut hele fem album fra 1975 til 1979. Bandet turnerte verden rundt og ble oppvarmingsband for bl.a. Cheap Trick, Ramones, Van Halen og Tom Petty and the Heartbreakers. De ble en suksess utenlands, spesielt i Japan. Mens hun turnerte i England med The Runaways i 1976, hørte Jett for første gang sangen «I Love Rock 'n' Roll» da hun så Arrows opptre med den på deres ukentlige UK television serien "Arrows". The Runaways ble oppløst i 1979. Til tross for stor suksess i Europa, Asia (spesielt i Japan), Australia, Canada og Sør-Amerika, ble aldri rockebandet særlig kjent i USA. Etter at Currie sluttet i bandet, gav bandet ut to album til med Jett som vokalist: Waitin' for the Night og And Now... The Runaways. Alt i alt produserte de fem album fra 1975 til bandet ble oppløst i 1979. 

Kort tid etter The Runaways, publiserte Joan Jett albumet (GI) med bandet The Germs, bandets eneste album, og Jett var produsent.

I 2010, The Runaways, ble en film om Jett's band vist, med skuespiller Kristen Stewart som Joan Jett og Dakota Fanning som Currie.

Joan Jett har blitt beskrevet som "the Queen of Rock 'n' Roll". Joan Jett & the Blackhearts ble innvalgt i Rock and Roll Hall of Fame i 2015.

 Solokarriere 
Etter arbeidet med The Runaways og The Germs, forsøkte Joan Jett seg som soloartist. I 1979 var Jett i England som en begynnelse på solokarrieren. Hun spilte inn tre sanger der med Sex Pistols' Paul Cook og Steve Jones. En av innspillingene var en tidlig versjon av bandet Arrows' «I Love Rock 'n' Roll«». Denne versjonen finnes på samlingsalbumet Flashback fra 1993. Senere samme år, returnerte hun til Los Angeles, der hun begynte å fullføre sitt løfte til Runaways og fullføre filmen som var basert på bandets karriere med tittelen We're All Crazee Now! Tre skuespillerinner steppet inn for bandmedlemmer som hadde sluttet, innkludert Rainbeaux Smith, som også var en rock-trommeslager. Hun var involvert i en film som omhandlet The Runaways, men filmen ble aldri publisert. Under arbeidet med musikk til filmen, møtte Joan Jett produsenten Kenny Laguna. Sammen laget de et soloalbum, men prosjektet ble forkastet av mer enn 20 amerikanske plateselskaper. Dette tvang Joan Jett til å starte sitt eget plateselskap, kalt Blackhearts Records, som ble finansiert av Kenny Laguna.

 Joan Jett and The Blackhearts 
Joan Jett stiftet bandet "The Blackhearts" etter den vanskelige tiden som soloartist. Hun satte inn en annonse i 
L.A. Weekly, der hun søkte etter "tre gode menn". Hun fikk med seg den tidligere punkeren Gary Ryan på bass, Eric Ambel på gitar og Danny "Furious" O'Brien på trommer. The Blackhearts holdt flere konserter i Hollywood før de dro på Europa-turné til blant annet Nederland og England.  

Trommisen Danny O'Brien forlot bandet etter Europa-turnéen, og ble byttet ut med Lee Crystal. Gitaristen Eric Ambel ble senere erstattet av Ricky Byrd. Med de nye medlemmene av bandet, spilte Jett inn albumet "I Love Rock N' Roll" i 1982. Tittelsangen med samme navn ble en kjempehit, og er i dag regnet som den 28. beste sangen noen sinne av Billboard Magazine. Etter suksessen med dette albumet, var The Blackhearts med på flere store turnéer med blant annet Aerosmith og The Police. Joan Jett og bandet ble til og med de første engelskspråklige rockeartistene som opptrådte i Panama og Den dominikanske republikk.  

Bruce Springsteen skrev sangen «Light of Day» for Joan Jett, og sangen ble en stor suksess. Bandet gjennomgikk igjen store forandringer, og bassist Gary Ryan og trommeslager Lee Crystal ble byttet ut med henholdsvis Thommy Price og Kasim Sulton.

 Dokumentarfilm 
En amerikansk dokumentarfilm, Bad Reputation, om karrieren til Joan Jett ble utgitt i 2018. Den er regissert av Kevin Kerslake og skrevet av Joel Marcus. Dokumentaren sporer Jetts musikalske karriere fra dannelsen av The Runaways til hennes påfølgende partnerskap med låtskriver og produsent Kenny Laguna. Fortellingen fortsetter med opprettelsen av bandet Joan Jett and the Blackhearts samt etableringen av plateselskapet Blackheart Records med Laguna, og avsluttes med at Joan Jett and the Blackhearts blir innlemmet i  Rock and Roll Hall of Fame i 2015.

 Aktivisme 
 Joan Jett er motstander av det republikanske partiet i USA og støttet Howard Dean under presidentvalget i 2004. Hun er i mot republikanernes syn på Irak-krigen og ekteskap mellom homofile.

 Selv om Jett er i mot krigen i Irak er hun en fast støttespiller til den amerikanske hæren. Hun har spilt på United States Military Academy i West Point og besøkt Pentagon. 

 Joan Jett deltok under en demonstrasjon mot selfangst i Oslo 6. juni 2011. Demonstrasjonen var arrangert av NOAH - for dyrs rettigheter og Peta, og Jett leverte et oppfordringsbrev adressert til Jonas Gahr Støre.

 Joan Jett er veganer.

 Satire og hyllninger 
I 1983, ga musicalsatirikeren «Weird Al» Yankovic ut en parodi av låten «I Love Rock 'n' Roll" med tittelen "I Love Rocky Road", der han bytter sangerens pasjon for rock musikk med pasjon for iskrem.

Hennes navn er med i teksten på Le Tigre's sang "Hot Topic", utgitt i 1999.

I 2019 ga den britiske bloggeren "Ladbaby" ut en parodi «I love Rock 'n' Roll», der han bytter ut sangerens pasjon for rock musikk med pasjon for pølser. «I love Sausage Rolls» ble No.1 i UK den julen.

 Diskografi 

Solo album

 Joan Jett (1980) reutgitt som Bad Reputation (1981)
 The Hit List (1990)

Album med Joan Jett and the Blackhearts

 I Love Rock 'N' Roll (1981)
 Album (1983)
 Glorious Results Of A Misspent Youth (1984)
 Good Music (1986)
 Up Your Alley (1988)
 Notorious (1991)
 I Love Rock 'N' Roll 92 (1992)
 Flashback (1993)
 Pure And Simple (1994)
 Naked (2004)
 Sinner (2006)
 Unvarnished (2013)

 Changeup (2022)

 Utmerkelser 
 The Long Island Music and Entertainment Hall of Fame (Class of 2006)
 Rolling Stone "100 greatest guitarists of all time" (No. 87)
 Gibson produserte en signaturmodell av hennes "Gibson Melody Maker".
 2012: "Nanci Alexander Activist Award" for hennes innsats for dyrevelferd.
 2013: Utnevnt til "West Hollywood's Rock Legend".
 2014: "AP Icon Award"
 2014: "Golden God Award"
 2015: Inntatt i Rock and Roll Hall of Fame

 Referanser 

 Eksterne lenker 



 Joan Jett i «Notable Names Database»
 Joan Jett-intervju fra PETA2 

Kategori:Sangere fra USA
Kategori:Gitarister fra USA
Kategori:Låtskrivere fra USA
Kategori:Medlemmer av Rock and Roll Hall of Fame (gruppemedlem)
Kategori:Personer fra Philadelphia